Basel het in dr üssere Stadtmuure siibe Door gha, fümf im Groossbasel und zwei im Chleibasel. Bis in d Middi vom 19. Johrhundert isch dr regionali wie au dr internationali Verchehr dur die Door gflosse und jede Oobe si si abgschlosse worde und Wächter hai die ganzi Nacht Wach ghalte. Wil aber dr Verchehr im 19. Johrhundert immer grösser worden isch, si d Door zu Ängpäss worde. Mä het se zerst aabasst, indäm mä dr Graabe vornä dra ufgfüllt und d Ziehbrugge abgschafft het. Das het s Broblem aber nid us dr Wält gschafft. in de 1860er Johr het mä aagfange d Door und d Muure abzbrotze. Nume drei drvo het mä lo si, s Dalbedoor im Südoste, s Santihansdoor im Norde und s schönste vo allne, s Schpaledoor, wo dr Verchehr uf Mülhuuse duure het müesse.